
	Παρουσίαση της έκδοσης

Ρυθμοί της Κυπριακής Κεραμικής

Σύντομη Επισκόπηση µε βάση τη Συλλογή του Αρχαιολογικού Μουσείου του Τμήματος Ιστορίας και Αρχαιολογίας του Εθνικού και Καποδιστριακού Πανεπιστημίου Αθηνών
στο Σπίτι της Κύπρου

Την Πέμπτη 9 Ιανουαρίου 2020 παρουσιάστηκε στο Σπίτι της Κύπρου στην Αθήνα το βιβλίο της Ομότιμης Καθηγήτριας Αρχαιολογίας Πρώιμων Ιστορικών Χρόνων του Εθνικού και Καποδιστριακού Πανεπιστημίου Αθηνών (Ε.Κ.Π.Α.) κας Νότας Κούρου και του Μεταδιδακτορικού Ερευνητή δρος Γιώργου Μπουρογιάννη, με τίτλο Ρυθμοί της Κυπριακής Κεραμικής. Σύντομη Επισκόπηση µε βάση τη Συλλογή του Αρχαιολογικού Μουσείου του Τμήματος Ιστορίας και Αρχαιολογίας του Εθνικού και Καποδιστριακού Πανεπιστημίου Αθηνών, που κυκλοφορεί από τις Πανεπιστημιακές Εκδόσεις Κύπρου.

Όπως σημειώνουν οι δύο συγγραφείς και εύγλωττα δηλώνει ο υπότιτλος της έκδοσης, το «εγχειρίδιο για τους κεραμικούς ρυθμούς της Κύπρου, έχει τις ρίζες του σε μια προσπάθεια κατανόησης και δημοσίευσης της Κυπριακής Συλλογής του Μουσείου Αρχαιολογίας και Ιστορίας της Τέχνης της Φιλοσοφικής Σχολής του Πανεπιστημίου Αθηνών και έχει κυρίως διδακτικό χαρακτήρα. Αν και η ευρύτητα και ποικιλομορφία της κυπριακής κεραμικής είναι γνωστές από τις δημοσιεύσεις των κυπριακών ανασκαφών, η μοναδική συνολική παρουσίαση των κυπριακών ρυθμών ανάγεται στο 1981 και έχει τη μορφή λεξικού. Οι Ρυθμοί της Κυπριακής Κεραμικής  έρχονται να καλύψουν ακριβώς αυτό το κενό, και μάλιστα στην ελληνόγλωσση κυπριακή βιβλιογραφία, στοχεύοντας σε μια σαφή και ευσύνοπτη παρουσίαση των κυπριακών κεραμικών ρυθμών και τη διαχρονική εξέλιξή τους. Η διεξοδική βιβλιογραφία που παρατίθεται στο τέλος του εγχειριδίου παραπέμπει τον ενδιαφερόμενο σε περισσότερα στοιχεία, ενώ η παράθεση των σημαντικών ιστορικών στοιχείων κάθε περιόδου εντάσσει την κεραμική στο ιστορικό της πλαίσιο».

Χαιρετισμό στην εκδήλωση απεύθυνε ο Αντιπρύτανης Έρευνας και Διά Βίου Μάθησης Ε.Κ.Π.Α., Καθηγητής κ. Νικόλαος Βούλγαρης και ο Πρόεδρος των Πανεπιστημιακών Εκδόσεων Κύπρου, Καθηγητής κ. Νικόλαος Στυλιανόπουλος.

Το βιβλίο παρουσίασαν, ο Αναπληρωτής Καθηγητής του Πανεπιστημίου Κύπρου κ. Γιώργος Παπασάββας, ο οποίος χαρακτήρισε την έκδοσή του ως αποτέλεσμα συνεργασίας του 
Ε.Κ.Π.Α. με το Πανεπιστήμιο Κύπρου, επισημαίνοντας τον διδακτικό χαρακτήρα της δημοσίευσης και τη μεγάλη σημασία που έχει η συγγραφή του στην ελληνική γλώσσα˙ ο Διευθυντής του Μουσείου Αρχαιολογίας και Ιστορίας της Τέχνης του Τμήματος Ιστορίας και Αρχαιολογίας Ε.Κ.Π.Α. Αναπληρωτή Καθηγητής κ. Πλάτων Πετρίδης, ο οποίος αναφέρθηκε, μεταξύ άλλων, στην ίδρυση, την ιστορία, τις διδακτικές συλλογές, τις ερευνητικές και εκπαιδευτικές πρωτοβουλίες και δράσεις, την εξωστρέφεια και τη διασύνδεση του Μουσείου με την Κοινωνία˙ η δρ Αλεξάνδρα Σφυρόερα, μέλος του Ειδικού Διδακτικού Προσωπικού του Τμήματος Ιστορίας και Αρχαιολογίας στο Μουσείο Αρχαιολογίας και Ιστορίας της Τέχνης Ε.Κ.Π.Α., η οποία αναφέρθηκε στο ιστορικό απόκτησης και την συγκρότηση, την ιστορία έκθεσης και τη διδακτική αξιοποίηση της Κυπριακής Συλλογής του Μουσείου, και η δρ Άννα Λέκκα από τη Διεύθυνση Τεκμηρίωσης και Προστασίας Πολιτιστικών Αγαθών του Υπουργείου Πολιτισμού και Αθλητισμού της Ελληνικής Δημοκρατίας και η Μεταδιδακτορική Ερευνήτρια του Πανεπιστημίου Κύπρου δρ Άννα Γεωργιάδου, οι οποίες παρουσίασαν τη βασική δομή της μελέτης και έδωσαν μια ολοκληρωμένη εικόνα της διαχρονικής εξέλιξης της τυπολογίας και των ρυθμών της Κυπριακής Κεραμικής.
13 Ιανουαρίου 2020
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr


	

	
	
	
	
	



[image: image2.jpg][image: image3.png]